**Pasientinformasjon fra kirurgisk avdeling 4E**

**Til deg som er operert for innsnevring på halspulsåren**

Her kan du finne svar på noe av det du kanskje lurer på når du kommer hjem etter operasjonen. Mye av dette har du fått informasjon om, men det kan være greit å finne det gjentatt her.

**Agraffene** (metallstiftene) kan fjernes ca. 7-10 dager etter operasjonen. Dette kan gjøres hos din fastlege.

**Bandasje** over operasjonssåret er ikke nødvendig, med mindre det siver væske. Du kan dusje som vanlig når du kommer hjem. Dersom du har bandasje på, tar du den av før du dusjer, og legger på ny, tørr bandasje etterpå (ved behov). Såret dusjes med lunkent vann, ikke såpe. Klapp forsiktig tørt med et rent håndkle. Du bør ikke bade i basseng de første 2 måneder.

**Infeksjon** i operasjonssåret forekommer dessverre noen ganger, tegn på dette kan være at område rundt såret blir rødt, hovent, ømt og stramt. Det kan sive væske fra såret, og du kan få feber og føle deg syk. Er du i tvil, ta kontakt med fastlegen din.

**Smerter** i forbindelse med operasjonen kan lindres med smertestillende tabletter, som forordnet av legen før du reiste hjem. Hvis du ikke har fått resept, kan du bruke Paracet eller Ibux i en periode. Følg pakningsvedlegget! Trenger du mer utover dette, kan du ta kontakt med egen lege.

**Normal aktivitet** når du kommer hjem er bra.

**Sterk sol** på operasjonssåret bør unngås de første månedene etter operasjonen. Beskytt arrene med sunblock solkrem eller plaster (Micropore). Dette er for å få et så pent arr som mulig.

**Time til kontroll på poliklinikk:** Du fikk med et brev hvor tidspunktet står, eller så fikk du beskjed om at tidspunkt for timen ettersendes i posten. Kontrollen er vanligvis 1 måned etter utskrivelse. Poliklinikken har tlf: 51518511.

Er det ellers noe du er usikker på etter utskrivelse, kan du ta kontakt med avdelingen,

på tlf: 51513340.

Kirurgisk seksjon 2022